P r e d k l a d a c i a    s p r á v a

	
Dňa 1. apríla  2007 nadobudol účinnosť zákon č. 103/2007 Z. z. o trojstranných konzultáciách na celoštátnej úrovni a o zmene a doplnení  niektorých zákonov (zákon o tripartite). V zmysle § 4 tohto zákona rada je konzultačný a dohodovací orgán vlády a sociálnych partnerov na celoštátnej úrovni. V zmysle § 5 tohto  zákona rada má 21 členov. Skladá sa zo siedmich zástupcov vymenovaných vládou, zo siedmich zástupcov vymenovaných reprezentatívnymi združeniami zamestnávateľov a zo siedmich zástupcov vymenovaných reprezentatívnymi združeniami odborových zväzov.

Na rokovaní vlády dňa 28. 3. 2007 uznesením č. 308/2007 boli vymenovaní zástupcovia štátu v Hospodárskej a sociálnej rade Slovenskej republiky.

V zmysle § 7 zákona o tripartite plenárne zasadnutie je schopné rokovať a prijímať závery, ak sú na jeho zasadnutí prítomní najmenej štyria členovia rady, ktorí sú členmi vlády, najmenej štyria členovia rady zastupujúcich zamestnávateľov a najmenej štyria členovia rady zastupujúcich zamestnancov. 

Opakovane pri zvolávaní rokovania Hospodárskej a sociálnej rady Slovenskej republiky sa vyskytol problém zabezpečenia účasti členov vlády na rokovaní. Rokovanie, ktoré bolo zvolané na 11. septembra 2007 sa nemohlo uskutočniť z dôvodu neuznášania schopnosti vládnej strany. Sociálni partneri kritizovali vládu, že si nectí sociálny dialóg a nedodržiava zákon o tripartite. 

Z uvedených dôvodov dávam návrh na vymenovanie zástupcov štátu v Hospodárskej a sociálnej rade SR tak, aby bola zabezpečená uznášania schopnosť rady za zástupcov vymenovaných vládou.